decret-401 by Joana Mimbrera - issuu\nDECRET 401/2006, de 24 d'octubre, pel qual s'aprova el Reglament de provisió de llocs de treball del cos de mossos d'esquadra DOGC núm. 4748, 26.10.06\nLa provisió de llocs de treball del cos de mossos d'esquadra ha estat objecte de successives disposicions reglamentàries, motivades per les noves necessitats derivades del progressiu desplegament del cos i l'assoliment d'experiència en la gestió d'aquests processos. El primer decret, de l'any 1996, fou completat pel Decret 7/1999, que incloïa la regulació del concurs oposició. Posteriorment, el Decret 169/2001, de 26 de juny, va substituir la normativa anterior, amb la voluntat d'incorporar nous plantejaments, com els referits a la valoració del mèrit, la introducció de la lliure designació, i els terminis per a prendre possessió, entre d'altres aspectes. Aquesta nova regulació també es va dur a terme en el marc de l'assumpció de les facultats derivades de la transferència de competències executives en matèria de trànsit i circulació de vehicles de motor, feta efectiva mitjançant la Llei orgànica 6/1997, de 15 de desembre. De llavors ençà, el desplegament del cos de mossos d'esquadra ha continuat aconseguint noves fites, entre les quals destaca l'arribada a la ciutat de Barcelona, i que tindrà la seva culminació en la resta de comarques d'aquí a finals de 2007. Aquest creixement en nombre d'efectius, de destinacions operatives, de reptes professionals i de noves ubicacions exigeix també disposar de noves eines de gestió i organització dels recursos humans del cos. En els propers anys, tots els aspectes relacionats amb la mobilitat, la promoció professional, l'especialització i, en general, la provisió de llocs de treball del cos de mossos d'esquadra seran determinants de cara a poder garantir la prestació d'un servei de policia eficaç i de qualitat, vinculant la carrera professional dels membres del cos a les necessitats operatives i a les decisions organitzatives que calgui adoptar en el futur. Tots aquests elements exposats més amunt venen a coincidir en la necessitat d'actualitzar la normativa en matèria de provisió, per tal d'incloure-hi les eines de gestió necessàries en aquest nou context. Per tant, de conformitat amb el que estableix l'article 3.e) del Decret 157/1996, de 14 de maig, de determinació dels òrgans que exerceixen les atribucions i les facultats atorgades al Departament de Governació per la Llei 10/1994, d'11 de juliol, de la policia de la Generalitat-mossos d'esquadra; d'acord amb l'article 3.6 del Decret 296/2003, de 20 de desembre, de creació, denominació i determinació de l'àmbit de competència dels departaments de l'Administració de la Generalitat de Catalunya; en ús de les competències que atribueix la disposició final de la Llei esmentada; vist l'informe favorable del Consell de la Policia-Mossos d'Esquadra; d'acord amb el dictamen de la Comissió Jurídica\nAssessora; a proposta de la consellera d'Interior, i amb la deliberació prèvia del Govern, Decreto: Capítol 1 Disposicions generals Article 1 Principis que regeixen la provisió de llocs de treball 1.1 Els llocs de treball de les persones funcionàries del cos de mossos d'esquadra, inclosos els que puguin ser ocupats per funcionaris en situació de segona activitat, es proveeixen d'acord amb els principis de mèrit, capacitat i antiguitat. 1.2 Els sistemes de provisió establerts en aquest Reglament també s'apliquen a la provisió de llocs de treball de tècnics i facultatius del cos esmentat. Article 2 Sistemes de provisió 2.1 Els llocs de treball de les persones funcionàries del cos de mossos d'esquadra es proveeixen pels sistemes de concurs, concurs oposició i lliure designació, de conformitat amb el que determinin les relacions de llocs de treball segons la naturalesa de les seves funcions, el present Reglament i la resta de la normativa aplicable. 2.2 Els llocs de treball reservats a les categories de comissari/a i major es proveeixen pel sistema de lliure designació. 2.3 A més d'aquests sistemes, els llocs de treball poden també proveir-se mitjançant redistribució d'efectius, adscripció provisional, comissió de serveis, trasllat forçós, encàrrec de funcions, canvi d'adscripció de llocs de treball i permutes. Article 3 Convocatòries 3.1 Els sistemes de concurs, concurs oposició i lliure designació per a la provisió de llocs de treball es regeixen per les convocatòries respectives, les quals s'han d'ajustar al que disposa aquest Reglament i a la resta de disposicions que siguin aplicables.\n3.2 Els sistemes establerts a l'apartat anterior es poden convocar de manera conjunta, en referència a llocs de treball de les famílies professionals i especialitats que s'estableixin a les corresponents relacions de llocs de treball. 3.3 L'adjudicació dels llocs de treball convocats conjuntament es podrà realitzar en processos successius i preclusius, si així es determina en les bases de la convocatòria. En aquestes convocatòries conjuntes s'ha d'indicar l'ordre en què s'han d'executar i resoldre els processos, amb la finalitat que les persones que participin puguin concretar les seves preferències, tot tenint en compte que les persones que obtinguin un lloc sol·licitat en un procés no podran renunciar al lloc obtingut ni obtenir-ne un altre en un procés de la mateixa convocatòria, per la qual cosa s'entendrà que renuncien a les sol·licituds que hagin formulat per a llocs de treball que poguessin resultar proveïts en processos posteriors. 3.4 En cas de participar de forma simultània en una convocatòria de provisió de llocs de treball sense especialitat i, alhora, en una de llocs de treball d'especialitat, l'assignació d'un lloc de treball d'especialitat comportarà la renuncia a les sol·licituds que s'hagin formulat per a llocs de treball sense especialitat. 3.5 Les convocatòries per a la provisió de llocs de treball pels sistemes abans esmentats s'han de publicar al DOGC. 3.6 La resolució d'aquestes convocatòries s'ha de publicar igualment al DOGC. Quan les convocatòries afectin llocs d'especial confidencialitat o en què sigui necessària la reserva, la resolució ha de ser publicada mitjançant un sistema codificat que en permeti la confidencialitat. Article 4 Anotacions al Registre general de personal Les diligències de cessament i de presa de possessió de les persones funcionàries que accedeixin a un lloc de treball han de ser inscrites al Registre general de personal de la Generalitat. Capítol 2 Provisió de llocs de treball mitjançant concurs, concurs oposició i lliure designació. Article 5 Òrgan competent 5.1 Correspon a la persona titular del departament competent en matèria de seguretat pública procedir a la convocatòria per proveir llocs de treball mitjançant els sistemes de concurs, concurs oposició i lliure designació.\n5.2 S'ha de donar coneixement de les bases de la convocatòria al Consell de la Policia-Mossos d'Esquadra. Article 6 Requisits i condicions de participació 6.1 Els funcionaris del cos de mossos d'esquadra, qualsevol que sigui la seva situació administrativa, poden prendre part en les convocatòries sempre que compleixin les condicions generals exigides i els requisits establerts a cada convocatòria en la data en què acabi el termini de presentació de les sol·licituds de participació, llevat dels supòsits previstos en els apartats 2 i 4 d'aquest article. No obstant això, les bases poden preveure per a totes les persones aspirants que es difereixi, dins del procés selectiu, la data de compliment del requisit de disposar del permís o llicència de conduir corresponent fins a un moment previ a la realització de les proves de conducció o del curs selectiu corresponent, si escau. Aquesta previsió no serà aplicable a les persones funcionàries que es trobin en els supòsits a què fan referència els apartats 2 i 4 d'aquest article. 6.2 Les persones funcionàries sancionades en ferm amb suspensió de funcions no poden participar a les convocatòries mentre duri la suspensió, i els funcionaris sancionats amb trasllat del lloc de treball amb canvi de destinació o dins la mateixa localitat, sense canvi de residència, tampoc no hi poden participar durant el període que s'hagi determinat en la resolució sancionadora. 6.3 Les convocatòries de provisió de llocs de treball poden incloure com a requisit de participació l'acreditació d'una antiguitat mínima en el cos de mossos d'esquadra o en el desenvolupament d'un lloc de treball adscrit a una família professional i especialitat de conformitat amb les característiques establertes a les relacions de llocs de treball. 6.4 Les persones funcionàries que ocupin un lloc de treball proveït per algun dels sistemes previstos en aquest Reglament, subjecte a un període de permanència mínima, no poden participar en les convocatòries de concurs, concurs oposició i lliure designació durant el termini de permanència establert en cada cas en les relacions de llocs de treball. El temps de permanència mínima no serà d'aplicació quan les persones funcionàries: a) Proveeixin un lloc de treball vacant de la mateixa especialitat. b) Ingressin a una categoria que impliqui la pèrdua del lloc de treball. c) Passin a una situació diferent de la de servei actiu. 6.5 Per al còmput dels períodes de permanència mínima es tindrà en compte el temps que s'hagi ocupat el lloc de treball de manera definitiva per qualsevol\ndels sistemes de provisió reconeguts en aquest Reglament. A aquest temps se li afegirà, en el seu cas, el període d'ocupació provisional, realitzat a través de les altres formes de provisió reconegudes en aquest Reglament, immediatament anterior a la seva provisió definitiva. En el còmput del període de permanència mínima es tindrà en compte el temps en què s'ocupin llocs de treball de la mateixa especialitat, amb independència de la categoria que s'ostenti sempre que hi hagi continuïtat en el temps entre aquestes destinacions. 6.6 Les convocatòries, en el cas de les persones funcionàries adscrites provisionalment i de les que vulguin reingressar al servei actiu participant en elles, poden incloure l'obligació d'assenyalar la preferència per a tots els llocs de treball oferts i predeterminar, en defecte d'opció de les persones interessades, l'ordre dels llocs sol·licitats segons criteris objectius. 6.7 Les convocatòries poden preveure que les persones concursants facin constar la seva preferència en les vacants que es puguin produir com a conseqüència del procés d'adjudicació de destinacions. Article 7 Presentació de sol·licituds 7.1 La sol·licitud de participació en les convocatòries de concurs, concurs oposició i lliure designació s'ha de formular en el document normalitzat que s'aprovi en les bases de la convocatòria i s'ha d'adreçar a l'òrgan convocant. A la sol·licitud s'han d'especificar els llocs demanats i l'ordre de preferència si en són més d'un. 7.2 El termini de presentació de sol·licituds és de quinze dies hàbils a partir de l'endemà de la publicació de la convocatòria al DOGC. Després dels deu dies hàbils següents al de la finalització del termini esmentat, no es pot admetre cap renúncia a la sol·licitud si no és per causes objectives previstes en la convocatòria, degudament justificades per la persona funcionària i apreciades per la comissió de valoració regulada per l'article 11 d'aquest Reglament i per la persona titular de la Direcció General de Seguretat Ciutadana en el cas de les convocatòries per lliure designació. Article 8 Convocatòries de concurs i concurs oposició. Requisits de les convocatòries. 8.1 Les convocatòries han de contenir les bases del concurs o concurs oposició, en les quals hi ha de figurar: a) Denominació, nivell, escala, categoria, família professional i especialitat si escau, complement específic, localització dels llocs oferts i, en el seu cas, el període de permanència mínima.\nb) Requisits per poder ocupar els llocs ofertats, d'acord amb el que determini la relació de llocs de treball. c) Mèrits que s'han de valorar, barem d'acord amb el qual s'han de puntuar i, si escau, valoració mínima global que s'estableixi per a l'adjudicació dels llocs oferts. d) Previsió de memòries, entrevistes i proves que calgui superar, incloent, si s'escau, d'acord amb el sistema de famílies professionals i especialitats, proves físiques i psicològiques. e) Quan es tracti de proveir llocs de treball adscrits a una determinada especialitat les convocatòries preveuran la necessitat d'acreditar una formació específica o d'adquirir-la durant el procés de provisió i, si escau, la superació d'un període de pràctiques. f) Composició de les comissions de valoració. g) Centre o dependència on s'han d'adreçar les instàncies. h) L'exempció, si escau, de realitzar la fase d'oposició i el curs o cursos d'especialització en el concurs oposició. 8.2 En els supòsits en què la possessió d'un determinat nivell de coneixement de català sigui un requisit per ocupar el lloc de treball, d'acord amb el que s'estableixi a la convocatòria, i les persones participants no puguin acreditar-ho documentalment, les comissions de valoració poden utilitzar els mitjans d'acreditació que considerin adequats per tal d'avaluar aquest nivell de coneixement. 8.3 Amb aquesta finalitat, les comissions poden sol·licitar l'assessorament d'un/a expert/a en matèria lingüística, per tal d'avaluar els coneixements de català exigits a la convocatòria. Article 9 Concurs 9.1 En els concursos es consideraran els mèrits adequats al contingut i a les característiques dels llocs de treball a proveir. També s'han de considerar, sempre en funció del lloc a proveir, el grau personal, la valoració del treball desenvolupat, l'experiència professional, els cursos de formació i perfeccionament, l'antiguitat, el nivell de coneixement de la llengua catalana, les titulacions acadèmiques i les distincions i recompenses, d'acord amb els criteris següents: a) El grau personal consolidat s'ha de valorar en relació amb la categoria o escala corresponent i, si així es determina a la convocatòria, en relació amb el nivell dels llocs de treball que s'hi ofereixen.\nb) La valoració del treball desenvolupat ha de quantificar-se d'acord amb el que es determini a la convocatòria, segons la naturalesa dels llocs convocats, i atenent els resultats obtinguts per la persona aspirant en els programes que avaluïn el rendiment i l'activitat professional del cos de mossos d'esquadra. c) L'experiència professional en el cos de mossos d'esquadra s'ha de valorar atenent els coneixements tècnics i l'experiència de les persones aspirants en el desenvolupament de tasques corresponents a llocs de treball del mateix àmbit funcional que els llocs a proveir. d) Els cursos de formació i perfeccionament s'han de valorar quan tinguin per objecte matèries directament relacionades amb les funcions pròpies dels llocs de treball oferts. En cap cas no es valoraran els cursos que calgui acreditar com a requisit indispensable per participar en les convocatòries de provisió i/o d'accés a les escales i categories corresponents o que constitueixin fases dels propis processos de provisió i/o accés. e) L'antiguitat s'ha de valorar per anys de servei en cossos policials. No es computen els serveis prestats simultàniament amb altres d'al·legats. Es pot diferenciar, en cada convocatòria, la puntuació atenent les escales o categories en què s'hagin prestat serveis. f) En funció del perfil dels llocs oferts es valorarà la possessió de nivells de coneixement de la llengua catalana superiors a aquell que sigui exigit per ingressar en la corresponent categoria o escala del cos de mossos d'esquadra o per prendre part en el concurs. g) Les titulacions acadèmiques només s'han de valorar quan aquestes siguin rellevants per al lloc de treball a proveir. En cap cas no s'han de valorar les titulacions acadèmiques que s'exigeixin com a requisit indispensable per participar en les convocatòries i/o per a l'accés a les escales i categories corresponents. h) Les recompenses i distincions pròpies del cos de mossos d'esquadra s'han de valorar d'acord amb la normativa que s'estableixi. 9.2 Les bases de les convocatòries, en atenció als llocs a proveir i, en especial, als perfils professionals que aquests llocs requereixen, poden incloure la valoració d'altres coneixements, habilitats i aptituds concretes complementàries de les establertes a l'apartat anterior que facilitin i garanteixin la selecció de la persona candidata més idònia, d'acord amb les àrees funcionals o amb la naturalesa, la finalitat, les funcions i les tasques bàsiques dels llocs a proveir. 9.3 La destinació prèvia del o de la cònjuge o de l'altre membre d'una unió estable de parella, si també treballa a l'Administració pública i a la comarca on radiqui el lloc o llocs sol·licitats, es pot valorar com a màxim amb la mateixa puntuació que resulti de l'antiguitat, d'acord amb les bases de la convocatòria, quan la persona aspirant no tingui lloc de treball definitiu assignat en la localitat a la que opti.\n9.4 La puntuació de cadascun dels conceptes enunciats en els apartats anteriors no pot excedir en cap cas del 30 % de la puntuació màxima total que s'estableixi per al concurs, ni ser inferior al 5% d'aquesta. 9.5 En el supòsit que en les bases de la convocatòria s'exigeixi algun requisit indispensable per participar-hi, no serà procedent valorar-lo posteriorment com a mèrit dins la fase corresponent del concurs de mèrits. 9.6 Els mèrits s'han de valorar amb referència a la data de tancament del termini de presentació de sol·licituds i s'han d'acreditar documentalment de la manera i en els terminis que disposin les bases de la convocatòria. En els processos de valoració dels mèrits, es poden demanar a les persones interessades els aclariments o, si escau, la documentació addicional que s'estimin necessaris per a la comprovació dels mèrits al·legats. 9.7 A les convocatòries de concurs s'ha de fixar una puntuació mínima per a l'adjudicació de destinació. 9.8 Els empats en la puntuació resultant de la valoració total dels mèrits es dirimiran, en primer lloc, d'acord amb la puntuació atorgada als mèrits enunciats a l'apartat 1 segons l'ordre expressat; en segon lloc tenint en compte la data d'ingrés com a funcionari/ària de carrera en la categoria del cos des de la qual es concursa i, si persisteix l'empat, pel número d'ordre obtingut en el procés selectiu d'accés a la categoria. Article 10 Concurs oposició 10.1 Es proveeixen pel sistema de concurs oposició, entre persones funcionàries del cos de mossos d'esquadra, els llocs de treball que així determini la relació de llocs de treball, atesa la seva especial naturalesa. Aquest sistema consisteix en una fase de concurs, una d'oposició i, si escau, en la realització de cursos d'especialització. Addicionalment, les bases de la convocatòria poden incorporar la realització d'un període de pràctiques en un lloc de treball. 10.2 La fase de concurs es regeix pel que s'estableix a l'article 9 d'aquest Reglament. 10.3 La fase d'oposició pot consistir en la superació de les proves teòriques, pràctiques i/o psicotècniques, memòries, i/o entrevistes, de caràcter selectiu, que es considerin necessàries per determinar la capacitat i l'aptitud de les persones aspirants. La convocatòria ha d'especificar el contingut de les proves, memòries i/o entrevistes que s'hagin de superar. Tanmateix, a les convocatòries es pot preveure l'exempció de la fase d'oposició per a les persones funcionàries que hagin ocupat o estiguin ocupant amb caràcter definitiu un lloc de treball de la mateixa especialitat que els oferts en les convocatòries, proveït en el seu moment mitjançant concurs oposició.\n10.4 A les convocatòries de concurs oposició es pot preveure la realització, dins el procés selectiu, de cursos d'especialització de caràcter teòric i pràctic i de períodes de pràctiques en un lloc de treball. La realització dels cursos d'especialització no dóna dret a percebre cap tipus d'indemnització per raó de servei. Tanmateix, a les convocatòries es pot preveure l'exempció total o parcial d'algun o de la totalitat dels cursos i períodes de pràctiques esmentats, per a les persones funcionàries que ja hagin superat o acreditat un de la mateixa especialitat. 10.5 A les convocatòries cal fixar les puntuacions màximes i, si escau, les mínimes de les corresponents fases, de les proves de la fase d'oposició i dels cursos d'especialització o bé el sistema de valoració corresponent. 10.6 Els períodes de pràctiques, si s'escauen, es realitzaran a través de les formes d'adscripció provisional corresponents. 10.7 Una vegada finalitzades totes les fases del concurs oposició previstes a la convocatòria, s'ha de dictar la resolució per adjudicar definitivament les vacants ofertes, d'acord amb la puntuació obtinguda i les vacants sol·licitades. Les persones funcionàries que, en el moment de concursar, estiguin ocupant amb caràcter definitiu un lloc de treball de la mateixa especialitat que els oferts en les convocatòries i es trobin exemptes de realitzar la fase d'oposició, tenen preferència sobre la resta de persones aspirants per escollir els llocs de treball entre les vacants que són objecte de la convocatòria. 10.8. Amb la publicació de la resolució d'adjudicació les persones funcionàries han de prendre possessió del lloc de treball adjudicat d'acord amb els terminis previstos en l'article 15 d'aquest Reglament. 10.9. Els empats en la puntuació resultant en el conjunt del concurs oposició es dirimiran, en primer lloc, en funció de la puntuació més alta obtinguda a la fase d'oposició; en segon lloc, per la puntuació més alta obtinguda a la fase de concurs; en tercer lloc, tenint en compte la data d'ingrés com a funcionari/ària de carrera en la categoria del cos des de la qual es concursa i, si persisteix l'empat, pel número d'ordre obtingut en el procés selectiu de la categoria. Article 11 Comissions de valoració per als sistemes de concurs i concurs oposició 11.1 Les comissions de valoració han d'estar constituïdes per un nombre senar de persones membre, com a mínim cinc, designades per l'òrgan convocant, entre les quals una actua com a president/a i una altra com a secretari/ària. Alhora s'han de designar les respectives persones suplents. 11.2 Les persones membres de les comissions de valoració han de pertànyer a cossos o escales de grups de titulació igual o superior a l'exigit per als llocs convocats.\n11.3 Les organitzacions sindicals amb representació al Consell de la PoliciaMossos d'Esquadra poden assistir com a observadores a les reunions de la Comissió de Valoració, amb veu però sense vot. 11.4 Les Comissions de Valoració poden disposar, si així ho creuen convenient, la incorporació de persones assessores especialistes perquè col·laborin en l'execució de les proves. Per l'execució de les proves tècniques que hagin de realitzar persones assessores especialistes caldrà només la presència d'una persona membre de la comissió, prèviament designada per aquesta, per assegurar la seva correcta realització i traslladar a la comissió els resultats de les proves. 11.5 Les comissions de valoració han de proposar per a la provisió del lloc o llocs convocats la persona candidata o candidates en relació al nombre de vacants convocades que hagin obtingut més puntuació. Article 12 Lliure designació 12.1 Es proveeixen per lliure designació entre persones funcionàries del cos de mossos d'esquadra els llocs de treball de les categories de comissari/a i major, i tots aquells en què així es determini en la relació de llocs de treball atès el seu caràcter directiu o de comandament, la naturalesa o l'especialització de les seves funcions, o bé la seva especial responsabilitat. 12.2. Les convocatòries de lliure designació han d'incloure, d'acord amb la relació de llocs de treball, la denominació, el nivell, l'escala, la categoria, l'especialitat si escau, el complement específic, la localització dels llocs oferts i, en el seu cas, el període de permanència mínima, com també els requisits que s'exigeixen per al desenvolupament de les tasques d'aquests. 12.3 D'acord amb el previst en l'article 6.3 d'aquest Reglament, quan es tracti de cobrir llocs de treball adscrits a una especialitat pel sistema de lliure designació, les convocatòries podran incloure com a requisit, si escau, l'acreditació d'una antiguitat mínima en la família professional o especialitat de la que es tracti, així com els sistemes necessaris per acreditar que les persones candidates disposen d'una determinada aptitud i capacitat psicofísica. 12.4 Quan es tracti de proveir llocs de treball adscrits a una determinada família professional i especialitat les convocatòries preveuran la necessitat d'acreditar una formació específica o d'adquirir-la durant el procés de provisió. 12.5 A les convocatòries de lliure designació es pot preveure la realització de cursos d'especialització, de caràcter teòric i pràctic, necessaris per al desenvolupament dels llocs de treball. Tanmateix, a les convocatòries es pot preveure l'exempció total o parcial d'algun o de la totalitat dels cursos esmentats, per a les persones funcionàries que n'hagin superat un de la mateixa especialitat.\n12.6 La persona titular del centre directiu o, si escau, de l'òrgan del qual depenguin els llocs convocats ha d'emetre un informe d'idoneïtat previ al corresponent nomenament. Amb aquesta finalitat pot utilitzar, prèviament a la realització de l'informe i per tal de sustentar aquest, els mitjans de reconeixement i identificació de les competències necessàries pel desenvolupament de les funcions del lloc de treball que consideri necessaris, incloent-hi l'aplicació d'instruments de mesura de capacitats, aptituds i personalitat. 12.7 Així mateix, la persona titular del centre directiu o, si escau, de l'òrgan del qual depenguin els llocs convocats pot proposar que es declari deserta totalment o parcialment la provisió dels llocs, si considera que cap dels candidats té les capacitats, aptituds, actituds i competències que es considerin necessàries per desenvolupar amb idoneïtat el lloc de treball a proveir d'acord amb l'informe. 12.8 L'informe s'ha d'emetre en el termini de deu dies hàbils comptadors a partir de la realització de la darrera prova, llevat que en la convocatòria es determini un període superior. Article 13 Resolució 13.1 La resolució dels concursos, concursos oposició i convocatòries de lliure designació correspon a l'òrgan convocant. 13.2 El termini per a la resolució d'aquestes convocatòries és de sis mesos comptadors des del dia següent al de la finalització del termini per a la presentació de sol·licituds, llevat que la mateixa convocatòria n'assenyali un de diferent. Article 14 Destinacions adjudicades 14.1 Les destinacions adjudicades són irrenunciables, llevat que abans que finalitzi el termini de presa de possessió es doni algun dels supòsits següents: a) En cas d'incapacitat sobrevinguda de la persona funcionària. b) Que la persona funcionària passi a una situació diferent a la d'actiu. c) Altres causes objectives previstes a la convocatòria degudament justificades i apreciades per l'òrgan convocant. 14.2 Les destinacions adjudicades es consideren de caràcter voluntari i, en conseqüència, no generen dret a indemnització per cap concepte. Article 15\nPresa de possessió 15.1 Les persones funcionàries cessaran en el lloc de treball que ocupen el segon dia hàbil següent al de la publicació de la resolució de la convocatòria al Diari Oficial de la Generalitat de Catalunya. 15.2. Les persones funcionàries prendran possessió en la nova destinació l'endemà del cessament si la destinació adjudicada no implica canvi de localitat de destinació; com a màxim al tercer dia del cessament si la destinació adjudicada comporta canvi de localitat de destinació dins la regió policial o àrea regional de trànsit o dins un mateix àmbit territorial dels previstos en la disposició transitòria segona; i com a màxim al cinquè dia del cessament si la destinació adjudicada comporta canvi de localitat de destinació a una altra regió policial o àrea regional de trànsit o a un altre àmbit territorial dels previstos en la disposició transitòria segona. Si la resolució de la convocatòria comporta reingrés al servei actiu, el termini de presa de possessió serà com a màxim de tres dies a comptar des de l'endemà de la publicació de la resolució al Diari Oficial de la Generalitat de Catalunya. 15.3 La persona titular de la Direcció General de Seguretat Ciutadana pot prorrogar el termini de cessament fins a un màxim de tres mesos, sempre que aquesta pròrroga sigui indispensable per necessitats del servei. 15.4 Amb independència del que estableix el punt anterior, la persona titular de la Direcció General de Seguretat Ciutadana pot concedir una pròrroga d'incorporació fins a un màxim de vint dies, si la presa de possessió comporta canvi de localitat de destinació i així ho sol·licita la persona interessada per raons justificades. 15.5 El termini de la presa de possessió es considera a tots els efectes com de servei actiu, llevat dels casos de reingrés al servei actiu des d'una situació administrativa que no comporti reserva del lloc de treball. Article 16 Manteniment del lloc de treball 16.1. Les relacions de llocs de treball poden incloure llocs corresponents a famílies professionals i especialitats en el desenvolupament dels quals les persones funcionàries hagin d'acreditar periòdicament que es segueixen disposant de les capacitats requerides per complir amb eficàcia les funcions assignades. El manteniment de les aptituds psicofísiques i la formació permanent es consideraran condicions de capacitat necessàries per al desenvolupament amb eficàcia de les funcions assignades a aquests llocs de treball. 16.2 El desenvolupament i l'organització de les proves físiques i psicològiques pel manteniment en els llocs de treball corresponents a famílies professionals i especialitats es regularà mitjançant una norma que inclourà la tipologia i periodicitat d'aquestes proves. La mateixa norma encomanarà a l'Escola de\nPolicia de Catalunya el disseny, l'organització i l'avaluació de la formació obligatòria que s'haurà de superar a efectes de permanència en aquests tipus de lloc de treball. Article 17 Remoció del lloc de treball 17.1 Les persones funcionàries que accedeixin a un lloc de treball pels sistemes de concurs i concurs oposició en poden ser remoguts: a) Per causes sobrevingudes derivades d'una alteració, mitjançant les relacions de llocs de treball, en el contingut del lloc de treball, que modifiqui els supòsits que van servir de base a la convocatòria. b) Per la supressió del lloc de treball mitjançant la modificació de les relacions de lloc de treball d'acord amb la normativa vigent. c) Per manca de capacitat per a ocupar el lloc de treball que impedeixi a la persona funcionària complir amb eficàcia les funcions assignades. En els llocs de treball adscrits a una família professional i especialitat es presumirà aquesta manca de capacitat quan no es puguin mantenir o acreditar les aptituds psicofísiques i els coneixements necessaris per complir amb eficàcia les funcions assignades. d) Per rendiment insuficient que no comporti inhibició en l'exercici de les funcions assignades. 17.2 La remoció s'ha d'efectuar amb la instrucció prèvia d'un expedient contradictori no disciplinari, d'acord amb el procediment següent: a) La proposta motivada de remoció ha de ser formulada per la persona titular de la Direcció General de Seguretat Ciutadana i s'ha de notificar a la persona interessada perquè en el termini de deu dies hàbils pugui formular-hi les al·legacions i aportar els documents que consideri necessaris. b) L'òrgan competent que va efectuar el nomenament ha de resoldre sobre la remoció de manera motivada. La resolució, que exhaureix la via administrativa, s'ha de notificar a la persona interessada en el termini de deu dies hàbils i comportarà, si escau, el cessament de la persona funcionària en el lloc de treball. 17.3 Les persones funcionàries que siguin remogudes han de ser adscrites provisionalment a un lloc de treball corresponent a la seva categoria i a la mateixa localitat, mentre no obtinguin destinació definitiva, amb efectes del dia següent al de la data de cessament. Si no hi ha cap vacant de la mateixa categoria dins la mateixa localitat o quan ho justifiquin necessitats del servei, es pot adscriure a la persona funcionària a\nuna localitat diferent. Si hi ha més d'una vacant es tindrà en compte la proximitat geogràfica a l'anterior localitat de destinació. 17.4 En els supòsits de remoció previstos en els apartats a), b) i c) de l'article 17.1 d'aquest Reglament i sempre que sigui possible per raó de lloc de treball vacant i sistema de provisió i resulti compatible amb les seves condicions psicofísiques i formació, la persona funcionària remoguda d'un lloc de treball corresponent a una determinada especialitat serà adscrita provisionalment a un lloc de treball del mateix nivell però de distinta especialitat o d'un nivell inferior però de la mateixa família professional. Si hi ha més d'una vacant que acompleixi aquestes condicions es tindrà en compte la proximitat geogràfica a l'anterior localitat de destinació. 17.5 Amb caràcter general, aquestes persones funcionàries tenen dret a percebre, amb efectes del dia següent a la seva remoció, les retribucions bàsiques i el complement de destinació equivalent al grau personal que tinguin consolidat, sens perjudici del complement específic del lloc que passin a ocupar. 17.6. No obstant el que s'estableix al paràgraf anterior, les persones funcionàries que cessin per alteració del contingut del lloc de treball, per supressió del mateix o per manca de capacitat per ocupar un lloc de treball d'especialitat continuaran percebent, mentre no se'ls atribueixi un altre lloc de treball i durant un termini màxim de tres mesos, les retribucions complementàries corresponents al lloc objecte de l'esmentada alteració. Article 18 Cessament en el lloc de treball 18.1 Les persones funcionàries adscrites a llocs de treball pel procediment de lliure designació poden ser cessades amb caràcter discrecional, sense dret a indemnització, pel mateix òrgan que les va nomenar. 18.2 Les persones funcionàries que cessin en un lloc de lliure designació han de ser adscrites provisionalment a un lloc de treball corresponent a la seva categoria i a la mateixa localitat, no inferior en més de dos nivells al del seu grau personal, mentre no obtinguin un altre lloc amb destinació definitiva. Aquesta adscripció produeix efectes des del dia següent al de la data del cessament. Si no hi ha cap vacant de la mateixa categoria dins la mateixa localitat o quan ho justifiquin necessitats del servei, es pot adscriure la persona funcionària a una localitat diferent. Si hi ha més d'una vacant es tindrà en compte la proximitat geogràfica a l'anterior localitat de destinació. Sempre que sigui possible per raó de lloc de treball vacant i sistema de provisió i quan resulti compatible amb les seves condicions psicofísiques i formació, la persona funcionària cessada d'un lloc de treball adscrit a una especialitat serà adscrita provisionalment a un lloc de treball del mateix nivell però de distinta especialitat o de nivell inferior però de la mateixa família professional. Si hi ha\nmés d'una vacant que acompleixi aquestes condicions es tindrà en compte la proximitat geogràfica a l'anterior localitat de destinació. 18.3 Les persones funcionàries que cessin d'acord amb l'apartat anterior tenen dret a percebre les retribucions bàsiques pròpies del seu grup de titulació, el complement de destinació corresponent al grau personal consolidat i un complement personal i variable en substitució del complement específic del lloc que passi a ocupar, equivalent al 70% del complement específic mínim atribuït a llocs de treball del nivell corresponent al grau personal consolidat que acrediti. Aquest complement personal no s'ha de percebre si en el nou lloc que se li assigna té un complement específic igual o superior. Capítol 3 Altres formes de provisió Article 19 Redistribució d'efectius 19.1 Per necessitats del servei, es poden adscriure les persones funcionàries en actiu del cos de mossos d'esquadra a un altre lloc de treball diferent del que ocupen amb destinació definitiva, sempre que compleixin els requisits necessaris per ocupar el nou lloc i d'acord amb els següents requisits: a) Que el lloc que passi a ocupar la persona funcionària per la redistribució sigui de la mateixa escala i categoria que el que desenvolupava amb destinació definitiva. b) Que per a la provisió del lloc d'origen i el de nova destinació estigui previst el mateix sistema de provisió. c) Que la redistribució d'efectius no impliqui canvi de localitat de destinació. 19.2 La persona titular de la Direcció General de Seguretat Ciutadana és l'òrgan competent per acordar la redistribució d'efectius de caràcter individual o col·lectiva, sense que es requereixi convocatòria pública. 19.3 Les resolucions d'aquestes adscripcions s'han de motivar d'una manera específica en necessitats del servei. 19.4 Les persones funcionàries redistribuïdes passen a ocupar els llocs de nova adscripció amb destinació definitiva, cosa que no dóna lloc a indemnització. Article 20 Adscripció provisional\n20.1 La persona titular de la Direcció General de Seguretat Ciutadana pot acordar excepcionalment l'adscripció provisional de persones funcionàries a llocs de treball vacants de la mateixa escala i categoria, quan aquestes es trobin en algun dels supòsits següents: a) Remoció o cessament en un lloc de treball obtingut per concurs, per concurs oposició o per lliure designació. b) Supressió de llocs de treball a la relació de llocs de treball. c) Reingrés al servei actiu de les persones funcionàries en aquells supòsits en què, d'acord amb la normativa vigent, no es reserva el lloc de treball. d) Destinació de persones funcionàries que, tenint l'obligació de participar en un procés de provisió, no obtenen un lloc de treball amb caràcter definitiu. e) Per necessitats de servei, degudament justificades, o a petició de les persones interessades. 20.2 Les persones funcionàries que hagin estat remogudes o cessades seran adscrites provisionalment d'acord amb el que disposen, respectivament els apartats 3 i 4 de l'article 17 i els apartats 2 i 3 de l'article 18 d'aquest Reglament. 20.3 En el supòsit de la supressió de llocs de treball prevista en la lletra b) de l'apartat 1, l'adscripció de noves destinacions s'ha d'efectuar d'acord amb la prelació següent: a) Les persones funcionàries que ocupaven el lloc suprimit amb caràcter provisional són adscrites provisionalment a un altre lloc vacant, encara que això comporti canvi de localitat. b) Les persones funcionàries que ocupaven el lloc suprimit amb caràcter temporal que impliqui dret o reserva de plaça han de ser destinades al lloc d'origen. c) A les persones funcionàries que ocupaven el lloc de treball suprimit amb caràcter definitiu, se'ls adscriu tenint en compte la menor antiguitat en el cos i categoria, les menors càrregues familiars i, en darrer terme, el número d'ordre de classificació obtingut en el procés selectiu d'accés a la seva categoria. Així mateix, l'adscripció provisional de les persones funcionàries que ocupaven el lloc de treball suprimit amb caràcter definitiu ha de ser, en cas d'haver-hi vacants d'idèntica categoria, en la mateixa localitat que el lloc suprimit. No obstant això, si no hi ha vacants o existeixen raons del servei degudament justificades, l'adscripció provisional de les persones funcionàries afectades pot comportar canvi de localitat, amb dret a percebre les indemnitzacions que siguin establertes per reglament. 20.4 En cas de supressió de llocs de treball en les relacions de llocs de treball, les persones funcionàries afectades continuen percebent, mentre no se'ls\natribueixi un altre lloc de treball i durant un termini màxim de tres mesos, les retribucions complementàries corresponents al lloc suprimit. No obstant això, aquestes persones funcionàries tenen dret a percebre, en el nou lloc que passin a ocupar per adscripció provisional, les retribucions bàsiques i el complement de destinació equivalent al grau personal que tinguin consolidat, sens perjudici del complement específic del lloc que passin a ocupar. 20.5 Les persones funcionàries que es trobin en la situació prevista a l'apartat 1.c) d'aquest article reingressaran mitjançant adscripció provisional d'acord amb el que disposa l'article 26 d'aquest Reglament. 20.6 En el termini màxim fixat en la normativa de rang legislatiu aplicable, els llocs que s'ocupin amb caràcter provisional s'han de convocar, per a la seva cobertura amb caràcter definitiu, pels sistemes que els correspongui d'acord amb les relacions de llocs de treball. Les persones funcionàries que els ocupin tenen l'obligació de participar a les corresponents convocatòries. Les persones funcionàries a les quals s'ha suprimit el lloc de treball en les relacions de llocs de treball tenen preferència, en la primera convocatòria, per accedir a llocs oferts en la mateixa localitat on tenien el lloc suprimit. 20.7 En els supòsits previstos a l'epígraf e) de l'apartat 1 d'aquest article, els/les caps de les unitats afectades hauran d'emetre els corresponents informes. Quan l'adscripció provisional estigui motivada per necessitats del servei, la persona titular de la Direcció General de Seguretat Ciutadana establirà el termini per a incorporar-se a la nova destinació, que en cap cas podrà ser inferior a un dia. 20.8 Les primeres destinacions de les persones funcionàries de nou ingrés i de les que accedeixen a una nova categoria s'assignen per la persona titular de la Direcció General de Seguretat Ciutadana mitjançant adscripció provisional Article 21 Comissió de serveis 21.1 La persona titular de la Direcció General de Seguretat Ciutadana, per necessitats del servei i excepcionalment, pot cobrir llocs vacants mitjançant comissions de serveis, de caràcter voluntari, amb persones funcionàries del cos que reuneixin els requisits que per al seu exercici s'estableixen a la relació de llocs de treball. 21.2 Les comissions de serveis tenen una durada d'un any, prorrogable per un altre. El lloc de treball cobert temporalment s'ha de proveir definitivament pel sistema que li correspongui d'acord amb la relació de llocs de treball, llevat que estigui subjecte a reserva. 21.3 El cessament i la presa de possessió han de produir-se l'endemà de la notificació de la resolució de comissió de serveis. No obstant això, la persona\ntitular de la Direcció General de Seguretat Ciutadana pot establir altres terminis de cessament i de presa de possessió si aprecia que existeixen causes degudament justificades. 21.4 A les persones funcionàries destinades en comissió de serveis se'ls reserva el lloc de treball d'origen i perceben, amb caràcter general, la totalitat de les seves retribucions amb càrrec als crèdits dels llocs de treball on vagin destinades i en els quals figurin dotats els llocs de treball o les funcions que desenvolupin efectivament. 21.5 Les comissions de servei no donen dret a indemnització. Article 22 Trasllat forçós 22.1 Per necessitats del servei degudament justificades, la persona titular de la Direcció General de Seguretat Ciutadana pot disposar el trasllat forçós de les persones membres del cos de mossos d'esquadra a llocs de treball de la mateixa categoria i nivell. 22.2 El termini de presa de possessió és d'un dia si no implica canvi de localitat de destinació de la persona funcionària, de tres dies si comporta canvi de localitat de destinació dins la regió policial o àrea regional de trànsit, i de cinc dies si comporta canvi de localitat de destinació a una altra regió policial o àrea regional de trànsit. Al trasllat forçós, quant a reserva de llocs de treball i percepció de retribucions, li són d'aplicació les prescripcions establertes a l'apartat 4 de l'article 21 d'aquest Reglament. 22.3 Els trasllats forçosos tenen una durada d'un any, prorrogable per un altre, i si impliquen canvi de residència donen dret a percebre les indemnitzacions que siguin establertes per reglament. Article 23 Encàrrec de funcions 23.1 En cas de que un lloc de treball de les categories superiors a la de mosso/a estigui vacant o, estant ocupat, el seu titular estigui impossibilitat/da temporalment per al seu desenvolupament, en casos d'urgència la persona titular del Departament d'Interior pot disposar l'encàrrec de funcions a una persona funcionària del cos, sempre que compleixi tots els requisits exigits per ocupar el dit lloc. 23.2 En el cas que l'encàrrec de funcions consisteixi en una acumulació de les tasques pròpies d'un lloc de treball vacant, la persona funcionària ha de percebre, a més de les retribucions pròpies del seu lloc, el complement de destinació que correspongui al lloc que és objecte d'encàrrec de funcions.\n23.3 En el cas que l'encàrrec de funcions solament consisteixi en el desenvolupament de les tasques pròpies d'un lloc de treball vacant, la persona funcionària té dret a percebre la totalitat de les retribucions del lloc que passi a ocupar. 23.4 En supòsits excepcionals, la persona titular de la Direcció General de Seguretat Ciutadana pot atribuir a les persones funcionàries el desenvolupament temporal de funcions especials quan no estiguin assignades específicament als llocs inclosos en les relacions de llocs de treball, o la realització de tasques que, per causa d'un major volum temporal o altres raons conjunturals, no puguin ser ateses suficientment per les persones funcionàries que ocupin amb caràcter permanent els llocs de treball que les tinguin assignades. En aquest cas, aquestes continuen percebent les retribucions corresponents al seu lloc de treball, sens perjudici de les indemnitzacions que per raó del servei tinguin dret a percebre, si escau. 23.5 L'encàrrec de funcions no pot durar més d'un any, prorrogable per un altre. El lloc de treball cobert temporalment s'ha de proveir definitivament pel sistema que li correspongui, d'acord amb les relacions de llocs de treball, llevat que estigui subjecte a reserva. Article 24 Canvis d'adscripció de llocs de treball 24.1 La persona titular de la Direcció General de Seguretat Ciutadana pot disposar quan les necessitats del servei ho aconsellin, el canvi d'adscripció de llocs de treball del cos de mossos d'esquadra i de les persones funcionàries titulars d'aquests a altres unitats del propi cos ubicades en la mateixa localitat. 24.2 Les noves adscripcions dels llocs de treball impliquen les de les persones titulars respectives i no poden fer-se sense un canvi previ en la relació de llocs de treball. 24.3 En el supòsit que la nova adscripció impliqui canvi de residència, les persones funcionàries afectades tenen dret a percebre les indemnitzacions que corresponguin. Article 25 Permutes La persona titular de la Direcció General de Seguretat Ciutadana, a sol·licitud de les persones interessades i amb els informes dels caps de les unitats respectives, pot autoritzar la permuta de destinacions entre persones funcionàries en actiu sempre que els llocs siguin del mateix grup, escala, categoria, nivell, formació específica, sistema de provisió i puguin ser exercits indistintament per les persones funcionàries que permuten. Els canvis de destinació per permuta s'han d'inscriure en el Registre de personal.\nArticle 26 Reingrés al servei actiu 26.1 El reingrés al servei actiu de les persones funcionàries del cos de mossos d'esquadra que no tenen reserva de lloc de treball es pot efectuar, quan hi hagi vacants dotades pressupostàriament, per algun dels sistemes següents: a) Participar en convocatòries de provisió de llocs de treball, mitjançant concurs, concurs oposició o lliure designació, sempre que les persones funcionàries acompleixin els requisits generals i la resta de condicions de la convocatòria. b) Per adscripció provisional a un lloc de treball que estigui vacant, sempre que la persona funcionària tingui els requisits i la idoneïtat necessaris per ocupar-lo i condicionat a les necessitats del servei. L'adscripció provisional de les persones funcionàries procedents de la situació d'excedència voluntària per tenir cura d'un fill o filla s'ha d'efectuar en la mateixa unitat i a la mateixa localitat on tenien la darrera destinació, sempre que hi hagi llocs de treball vacants dotats pressupostàriament, amb igual nivell de destinació i retribucions. 26.2 Les persones funcionàries procedents de la situació d'excedència forçosa tenen preferència per reingressar per adscripció provisional a un lloc de treball, sempre que hi hagi una vacant amb dotació pressupostària i acompleixin els requisits i tinguin la idoneïtat necessaris per ocupar-la, d'acord amb el següent ordre de prelació: a) Excedents per tenir cura d'un fill o filla. b) Excedents per supressió del lloc de treball a la relació de llocs de treball. c) Excedents procedents d'una suspensió ferma. 26.3 Les persones funcionàries reingressades mitjançant el sistema d'adscripció provisional a un lloc de treball han de participar en la convocatòria on s'ofereixi el seu lloc de treball per ocupar-lo amb caràcter definitiu, d'acord amb el que s'estableix a l'article 20.6 d'aquest Reglament. Disposicions addicionals Primera Quan, com a conseqüència d'una reestructuració administrativa, els llocs de treball proveïts amb destinació definitiva experimentin un canvi en la seva denominació, en l'adscripció orgànica o funcions, no serà necessari tornar a realitzar una convocatòria per proveir aquests llocs de treball, sempre que les funcions que pertoqui exercir en el nou lloc estiguin contingudes essencialment en les de l'anterior. En aquest cas i segons el tipus de lloc de què es tracti, és necessari que la persona titular del departament competent en matèria de seguretat pública adapti el nomenament anterior a la nova situació mitjançant\nuna resolució, en la qual s'ha de fer constar expressament que les noves funcions a exercir estan bàsicament contingudes en el lloc modificat o són de naturalesa similar i impliquen un mateix nivell de competència i capacitat per desenvolupar-les. Segona 1. Les funcions atribuïdes al cos de mossos d'esquadra es podran classificar, a partir de l'activitat bàsica policial, en famílies professionals resultants de l'agrupació coherent de funcions, segons la naturalesa d'aquestes. 2. Les famílies professionals es refereixen a àmbits funcionals i especialitats entenent com a especialitats un conjunt de tasques de naturalesa homogènia que requereixen per a la seva correcta execució un nivell superior d'habilitats i destreses i un perfil competencial determinat que han d'assolir les persones que han de desenvolupar els corresponents llocs de treball. 3. El pla de carrera professional del cos de mossos d'esquadra es configura com un instrument de gestió del personal funcionari adscrit a aquest cos que especifica els itineraris professionals del mateix en el si de l'estructura de llocs de treball articulats per famílies professionals i especialitats. 4. El pla de carrera professional del cos de mossos d'esquadra s'ha d'elaborar per l'Escola de Policia de Catalunya amb la col·laboració de la Direcció General de Seguretat Ciutadana i ha d'ésser aprovat pel Govern, a proposta de la persona titular del departament competent en matèria de seguretat pública Tercera La formació específica per a l'accés i el manteniment en els llocs de treball adscrits a les corresponents famílies professionals i especialitats haurà de correspondre a la inclosa en cursos impartits, convalidats o homologats mitjançant les proves o les acreditacions pertinents per l'Escola de Policia de Catalunya. Disposicions transitòries Primera Les persones funcionàries del cos de mossos d'esquadra que en l'actualitat ocupen llocs de treball els requisits i les formes de provisió dels quals puguin ser modificats per l'entrada en vigor d'aquest Reglament poden continuar ocupant els llocs de treball i, als efectes de cessament, es regiran per la normativa per la qual van ser nomenats. Segona 1. Per a aquells supòsits no previstos en els articles 15 i 22 d'aquest Reglament, i mentre no es completi el procés de desplegament del cos de mossos d'esquadra en tot el territori de Catalunya, amb la consegüent creació\nde totes les regions policials, es tindran en compte els àmbits territorials següents: a) Àmbit territorial Regió Policial, format per les comarques que integren cada regió policial ja creada. b) Àmbit territorial Tarragona i Terres de l'Ebre, format per les comarques de l'Alt Camp, el Baix Camp, el Baix Ebre, el Baix Penedès, la Conca de Barberà, el Montsià, el Priorat, la Ribera d'Ebre, el Tarragonès i la Terra Alta. c) Àmbit territorial Barcelona, format per les comarques de l'Alt Penedès, el Baix Llobregat, el Garraf i el Vallès Occidental i el municipi de l'Hospitalet de Llobregat. 2. D'acord amb els àmbits territorials esmentats, els terminis de presa de possessió que comportin canvi de localitat de destinació seran els següents: a) Tres dies si la localitat d'origen i la de destinació es troben dins l'àmbit territorial Barcelona. b) Tres dies si la localitat d'origen i la de destinació es troben dins l'àmbit territorial Tarragona i Terres de l'Ebre. c) Cinc dies si la localitat d'origen i la de destinació es troben en àmbits territorials diferents. 3. A mesura que el procés de desplegament del cos de mossos d'esquadra integri les comarques i municipis esmentats en una regió policial, serà d'aplicació el que preveuen els articles 15 i 22 d'aquest Reglament. Disposició derogatòria Resta derogat el Decret 169/2001 pel qual s'aprova el Reglament de provisió de llocs de treball del cos de mossos d'esquadra. Disposició final Aquest Decret entrarà en vigor l'endemà de la seva publicació al DOGC. Barcelona, 24 d'octubre de 2006 Pasqual Maragall i Mira President de la Generalitat de Catalunya Montserrat Tura i Camafreita Consellera d'Interior


La Vessant més solidària de la Sant Silvestre La Seu – Sant Silvestre la Seu\nLa Vessant més solidària de la Sant Silvestre La Seu\nDesprés de l’èxit d’aquesta iniciativa, tant l’edició del 2019 com en la del 2020 marcada per la Covid-19, des de l’organització de la ‘Sant Silvestre La Seu- Memorial Marc Peña Turet‘, volem seguir col·laborant amb la Fundació d’Oncologia Infantil Enriqueta Villavecchia.\nAl llarg dels dos anys que portem amb aquesta vessant solidària, hem aconseguit recaptar 4.380 euros, dels quals 2.678 corresponen a l’any 2019 i 1.702 a l’edició virtual de l’any passat.\nCOM REALITZAREM AQUESTA COL·LABORACIÓ SOLIDÀRIA?\nMitjançant el sorteig d’una panera amb productes dels nostres patrocinadors, i la venta de xapes. El preu serà d’1€ per butlleta o xapa. Sent obligatòria la compra de, com a mínim, una xapa.\nEls beneficis aniràn destinats íntegrament a la Fundació Enriqueta Villavecchia\nQUÈ ÉS LA FUNDACIÓ ENRIQUETA VILLAVECCHIA?\nLa Fundació d’Oncologia Infantil Enriqueta Villavecchia, constituïda a Barcelona l’any 1989, és una entitat sense ànim de lucre, de caràcter benèfic assistencial, que té com a finalitat la cobertura integral de les necessitats dels nen/es i joves en tractament oncòlogic a Catalunya i de les seves famílies.\nProporcionar ajuda social a les famílies de nens/es joves en tractament oncològic, a través de l’ajuda econòmica i social a les famílies amb pocs recursos, així com l’allotjament a les famílies desplaçades a causa dels tractaments del seu fill/a.\nAconseguir una millor qualitat de vida dels petits i joves pacients, adequant l’entorn hospitalari a les seves necessitats, acompanyant-los en les seves estades hospitalàries i en el domicili, en tot el procés, i organitzant activitats dirigides a mantenir l’il·lusió i l’autoestima en els nens/es i joves en les diferents fases del tractament\nImpulsar avenços en el camp de l’oncologia i l’Hematologia Pediàtrica, potenciant la investigació i la formació de metges en áqueta especialitat.\nSensibilitzar a la societat sobre la realitat del càncer infantil i d’altres malalties greus de llarga duració, informant sobre una problemàtica que requereix solucions immediates\nSi voleu saber més sobre la Fundació podeu consultar la seva pgina web: https://www.fevillavecchia.es/es/la-fundaci%C3%B3n_1620


L'ICL Manresa busca a Santiago la tercera victòria lluny del Congost - Regió7 :: El Diari de la Catalunya Central\nL'ICL Manresa busca a Santiago la tercera victòria lluny del Congost\nL'equip gallec està imbatut en els cinc partits que ha jugat a la seva pista\nxavier prunés | manresa 11.12.2015 | 12:54\nEn la desena jornada de la Lliga Endesa, l'ICL Manresa juga aquest dissabte al vespre (20 hores, per Yomvi) al Multiusos Fontes do Sar davant del Rio Natura Monbus. L'equip gallec té una victòria més que els manresans (5 i 4) i ha guanyat els seus cinc partits de local. L'ICL no ha tingut problemes físics durant la setmana mentre que l'Obradoiro ha tingut ingressat per una gastroenteritis el seu pivot titular Juanjo Triguero i el base Donnie McGrath ha estat afectat per un pinçament lumbar.\nIbon Navarro ha manifestat que «a la pista de l'Obradoiro hi ha un ambient especial, des d'abans del partit quan el públic canta a la grada i dóna una energia extra al seu equip. El Rio Natura és un equip que es basa molt en les passades més que en el bot, diferent a la resta que es basen més en els bloquejos directes. És un equip que està molt treballat i preparar el partit no és gens fàcil. A més tenen jugadors de molta alçada, jugadors grans en totes les posicions, pivots de 2,16 metres, i es difícil veure els espais lliures. Encara que Triguero no pogués jugar, tot i que estava actuant molt bé en atac, tenen quatre pivots més i dos de molta envergadura física com Pustovyi i Alec Brown. McGrath també té una qualitat innegable però Fran Cárdenas, per exemple, és un base que si te minuts pot ser una bomba».\nPel que fa a Adam Waczynski, màxim anotador hores d'ara de la lliga, Ibon Navarro en destaca que «és un molt bon jugador, no només per l'Obradoiro sino en el general de l'ACB, amb un nivell d'Eurolliga. Però si et centres massa en ell, també poden sortir altres homes com Bendzius, Pustovyi o Caloiaro, un quatre que juga obert, que és una de les sorpreses de la lliga».\nFins ara, el Manresa ha guanyat dos partits lluny del Congost, a Andorra i Tenerife. Segons l'entrenador de l'ICL, l'equip juga fora de casa «amb un puntet menys d'agressivitat però tranquil. Quan hem estat bé, hem estat seriosos. hem estat un bon bloc sense gaire individualitats. Si som capaços de fer-ho en un camp difícil com el d'Obradoiro, podem tenir alguna oportunitat. Els jugadors més veterans ja han comentat l'ambient especial que hi ha al Fontes do Sar, que no és hostil però si molt favorable al seu equip».\nDesprés de Santiago, l'ICL Manresa tindrà un final d'any molt intens, amb tres partits en vuits dies; a casa contra el València (el dia 20) i el CAI (dia 23) i a fora en la pista de l'Unicaja (dia 27). «Nosaltres veiem el calendari, però de moment només pensem en l'Obradoiro. Després veurem com ens pot afectar tres partits tan seguits, amb el Nadal a més pel mig; els equips que no hi estem acostumats ho podem acusar S'ha de veure, i encara poden passar mil coses».\nL'entrenador de l'ICL Manresa,Ibon Navarro, en roda de premsa.


Back Estàs aquí:Home Montsarra,\nCaminada a Cal Miret, Mas Guineu, Montsarra, Mas Bertran, el Terme i Can Sisplau\nCaminada solidària per la Marató de TV3 2014\nDiumenge 14 de desembre, sortida del Parc de La Pau a les 9 del matí\nEl Martinet participarà un cop més en la Marató de TV3 amb la caminada de desembre. Per això, i amb caràcter excepcional, es demana als participants un donatiu de 3 €. El trajecte és un recorregut suau pel costat nord-oest del municipi i passa per diverses barriades del municipi i de Torrelles de Foix seguint camins principals i algun de secundari, amb desnivells suaus i fondalades.\nSortida des del Parc de la Pau, de Sant Martí, en direcció a la Baronia de Riudefoix. La ruta travessarà el riu Foix pel gual, voltat per una gran vegetació de bosc de ribera, i continuarà pel camí del mig cap a les cases del barri de Cal Miret. A Cal Montserrat, hi haurà la primera parada per esmorzar davant de la casa.\nA la represa, els caminants travessaran el torrent de Cal Miret, també tapat per una espessa vegetació, per continuar cap a Mas Guineu, dins del terme de Torrelles de Foix. Aquesta antiga masia és el punt més elevat de la caminada i ofereix molt bona vista d’una part del Penedès. La caminada continuarà cap a Montsarra, la barriada de Mas Bertran fins a pujar al turó de Can Cruset, indret que també ofereix una bona panoràmica. Tot seguit, la ruta continua per un camí asfaltat fins al barri del Terme i el de Can Coral, creuant abans el Riu Foix. Enfilant el camí en direcció a Sant Martí, es passarà per Can Sisplau travessant la carretera de la Llacuna al costat del pont de Cal Baró per continuar per un camí de terra fins a retornar al Parc de La Pau.\nCom sempre, es recomana anar ben calçat, portar aigua i esmorzar. L’hora d’arribada és prevista pels voltants de dos quarts de dues del migdia.


L’Institut Català de Finances acorda amb Europa fins a 250 milions d’euros per ajudar a les pimes\nRespecte a les línies de fiançament de la Generalitat, l’ICF ja n’ha formalitzat un 20%\nCarla Stavraky, estudiant de tercer de Periodisme\nEl conseller delegat de l’ICF, Josep-Ramon Sanromà (ICF)\nL’Institut Català de Finances (ICF) ha pactat amb el Banc Europeu d’Inversions (BEI) un màxim de 250 milions d’euros per donar suport a les que consideren “les empreses més vulnerables” al xoc provocat pel coronavirus: les petites i mitjanes empreses. Així ho ha transmès en un comunicat aquest dijous l’entitat pública al mateix temps que ha avançat l’efectuació del primer tram de l’acord. Els primers 150 milions que el BEI ha facilitat aniran destinats a la liquidació i a la millora dels fons de finançament creats per l’ICF per front a la pandèmia.\nAquesta és la segona vegada que Europa aporta finançament a l’ICF. La Comissió Europea va activar el mes d’abril uns préstecs finançats completament pel Fons Europeu de Desenvolupament Regional (FEDER) de la Unió Europea. Aquest consisteix en 70 milions d’euros i va dirigit a les empreses directament afectades pel covid-19.\nEl conseller delegat de l’ICF, Josep-Ramon Sanromà, ha afegit que amb la finalitat finançar les necessitats de liquidació del teixit d’empreses català, a la vegada, asseguren el manteniment dels llocs de treball durant aquesta crisi. Per això mateix també tenen un acord amb la Generalitat de Catalunya i tenen un fons de quasi 1.000 milions d’euros, on s’han formalitzat el 20% de les línies de finançament, segons les declaracions de Sanromà a La Vanguardia.\nEn total, explica, són 213,3 milions d’euros en 743 operacions els que ja s’han tramitat. La raó darrere aquest endarreriment en el desemborsament és la mateixa lentitud que va haver-hi en l’aprovació de les línies d’aval i crèdits per part del Ministeri d’Hisenda. “La més potent de les línies, la de 700 milions, fins a la primera quinzena d’abril no vam tenir llum verda del Govern d’Espanya per aplicar-la”, lamenta Sanromà.\nAixí mateix, l’ICF està lidiant amb altres quasi 1.300 operacions que, de fet, ja superarien els 1.100 milions disponibles. Encara que moltes d’aquestes compleixen els requisits ja d’entada o no passen pel filtre de l’oficina de blanqueig de capitals.\n1.000 milions en línies de préstecs i avals\nCatalunya és la segona regió més afectada per la crisi derivada del coronavirus, per darrere de Madrid. Segons Pimec, la patronal catalana de pimes, un 90% de les empreses han patit un impacte econòmic negatiu i el 75% tenen problemes de liquidació. Per tal de pal·liar el problema al teixit empresarial català, l’ICF, en cooperació amb la Generalitat, han obert dues línies de finançament.\nLa primera d’elles, disponible des de principis d’abril, està dotada amb 300 milions i tant autònoms com pimes poden demanar un préstec d’entre 50.000 euros i un milió. La segona i de més pes és la de 700 milions. Amb aquesta, l’import del préstec augmenta fins a un màxim de 2,5 milions i hi poden accedir pimes i empreses.


Llibreria Al·lots: 11.2016\nTítol: El yeti\nAutor: Taï-Marc Le Thanh\nEdició: Edelvives, 2016\nTemàtica: descobrir mites, realitzar somnis, obsessions\nExisteix realment el ieti? La protagonista té una obsessió: buscar-lo. Al principi podria semblar una història d’amor però acte seguit ja se’ns presenta l’objectiu dels pensaments de la noia. Aquest personatge que l’acompanya arreu i que vetlla per ella. Com si també tingués ànsia per trobar-la.\nUn viatge a la recerca del mite, de l’imaginari, del fantasma, potser. Un esforç que valdrà la pena si observeu bé i si la vostra imaginació us permet deduir el resultat de la gesta.\nEl Yeti és un àlbum que no deixa indiferent. Cada pàgina és un cúmul de detalls que ens aboquen al misteri i a la incertesa. Text i il·lustracions van de la mà, així com el duet protagonista. Són inseparables.\nUna nova joia d’aquest tàndem tan magníficament compenetrat. Taï-Marc Le Thanh hi posa el text. Cada frase conté la sensibilitat ampliada en forma d’il·lustració de la Rébecca Dautremer. Les paraules de Taï-Marc Le Thanh són dolces i expressen, fins i tot, silencis interiors del duet protagonista. Experimentareu una sensació especial quan els mots us revelen entorns salvatges, decisions difícils i descobriments apassionants.\nRébecca Dautremer treballa amb una passió extraordinària. Les seves il·lustracions en gran format no són debades. Cal mostrar aquesta bellesa dels paratges, de les expressions, dels sentiments. I tot amb una calidesa vertiginosa.\nSóc una seguidora de la Rébecca i el Taï-Marc, sobre tot quan treballen plegats. Els seus llibres ocupen un espai especial en la meva biblioteca perso\nnal. I aquest nou àlbum no ha estat menys. Són peces de museu, per dir-ho d’alguna manera. I desitjo que continuïn oferint-nos obres d’art com aquesta.\nSi voleu saber més sobre l’autor i la il·lustradora:\nEtiquetes: 2016, 4de4, Esther Granados\nTítol: ¡Quiero dormir!\nUna llebre ordenada, pulcra i amant dels rituals, es disposa a anar a dormir... Deixa un got d’aigua damunt la tauleta, les sabatilles a la catifa, mira que no hi hagi cap monstre sota el llit, abraça ben fort el seu peluix -a l’alçada del cor- i s’estira al llit amb les dues orelles tapant-li els ulls. Però de sobte, un soroll ensordidor la desperta. Es un ocell que s’ha posat a picar la soca d’un arbre. Però... on s’ha vist fer això a aquestes hores de la nit!, crida d’allò més enutjada la nostra llebre. I fa fora del seu jardí a aquell ocellot tan escandalós.\nTorna a la seva habitació i... veu una mica d’aigua del seu got, deixa les sabatilles a la catifa, mira que no hi hagi cap monstre sota el llit, abraça ben fort el seu peluix -a l’alçada del cor- i s’estira al llit amb les dues orelles tapant-li els ulls. Però de sobte un altre soroll ensordidor la desperta. Ara és un esquirol que s’ha posat a obrir nous a altes hores de la matinada. Deu ser una broma, oi? Es diu la llebre a si mateixa que comença a perdre els nervis amb tanta interrupció als seus rituals nocturns i el seu descans...\nI ja us podeu imaginar com continua la història... una vegada i una altra, la pobre llebre protagonista d’aquest conte no para de patir constants interrupcions del seu son. I amb tant d’entrebanc al final acaba deixant les sabatilles dins el got d’aigua i abraçant ben fort –a l’alçada del cor- la seva catifa!!!\nBé, encara té un altre final aquest conte, però no us el diré... millor mireu-vos el conte que passareu una bona estona amb ell!\nEtiquetes: 2016, 3de4, Sílvia Nebot\nHay clases sociales / Las mujeres y los hombres\nTítol: Hay clases sociales / Las mujeres y los hombres\nIl·lustrador: Joan Negrescolor / Luci Gutiérrez\nEdició: Media Vaca\nTemàtica: igualtat/desigualtat, política, societat\nL'editorial Media Vaca publica a la col·lecció “Libros para Mañana” quatre títols interessantíssims de ciències polítiques per a nens: Cómo puede ser la Democracia; Así es la dictadura; Hay clases sociales; y Las mujeres y los Hombres. Es tracta d’una col·lecció que es va publicar per primera vegada a finals dels anys setanta. Media Vaca la reedita quaranta anys després amb noves il·lustracions però gairebé sense modificar el text, considerant-lo plenament vigent i actual. I efectivament, quan es llegeix impressiona l’actualitat del text: han passat quaranta anys i la desigualtat entre rics i pobres en lloc de disminuir augmenta, mentre que la igualtat d’oportunitats entre homes i dones està ben lluny d’arribar.\nAquí ens centrarem només en dos dels quatre: Hay clases sociales, i Las mujeres y los Hombres. Els dos llibres sobre desigualtat. «Todos los Hombres son iguales. Pero hay cosas que los hacen desiguales: la fuerza, el poder, el dinero y la cultura». L’estil és així, enunciats breus, clars i amb ritme, explícits, contundents, sense arribar mai però a l’eslògan o a la banalització dels conceptes; és justament aquest últim aspecte el que m’ha sorprès més. Trobo extraordinària i genial la capacitat d’alguns autors/es de fer llibres per a nens que siguin també bons llibres per adults, llibres de debò, que no fan l’ullet a ningú, que no edulcoren, que són el que són.\nAl final dels llibres s’hi troba un annex amb un test sobre el tema tractat, on es convida als lectors a contestar a les preguntes, fer un comentari i enviar-lo a l'editorial. La idea és conèixer quina és la opinió dels nens i preparar una futura publicació que ens ho expliqui a tots. Media Vaca manté els tests dels anys setanta i aquí sí que és on es veu més el pas del temps. Trobo que si l’objectiu del test és conèixer de veritat l’opinió dels nens, el test a resposta tancada no és, segons la meva experiència personal, l’eina més adequada, perquè reforça una certa tendència dels infants a donar respostes conformistes, respostes complaents per a l’adult. Segurament existeixen altres maneres més efectives dels tests per conèixer les opinions dels nens que seria interessant investigar per a la nova publicació que esperem amb curiositat.\nEn conclusió, us recomano la lectura d’aquestes llibres per seguir reflexionant sobre uns temes tan bàsics per a la convivència i per la construcció d’una societat més justa i igualitària, compartint l’\nesperança amb Media Vaca i el equip Plantel de que aquest “mañana” no trigui gaire en arribar.\nEtiquetes: 2016, 4de4, Laura Calosci\nTítol: Max i els Superherois\nAvui us porto una proposta infantil absolutament genial, amb un format innovador, original i autèntic que funciona tan bé que em pregunto com no se li ha acudit a ningú abans?!\nA Max el fascinen tots els superherois, però en té un de preferit. En realitat, es tracta d’una superheroïna: Megapower! Ella és valenta, pot programar computadores i desactivar bombes, té ultravisió i una força descomunal… Però el millor de tot és que Megapower és diferent dels altres superherois, i Max sap molt bé per què.\nLa majoria de nens i nenes consideren els seus pares una mena de superherois, bé, això es dona quan són petits, quan s’endinsen a la fabulosa adolescència, aquests mateixos superherois es converteixen, com per art de màgia, en súper malvats, però aquesta seria una altra història... La qüestió és que a través d’en Max, un personatge simpàtic i encantador que ens fa somriure, assistirem a “l’enamorament” del petit envers Megapower, la més gran heroïna que pugueu imaginar, confesso, de cara al proper carnestoltes me’n demano la disfressa! ;-)\nEl que sorprèn d’entrada de la proposta és el magnífic encaix que han aconseguit els autors a l’hora de fusionar dos estils ben diferents, com són l’àlbum il·lustrat i el còmic. En aquest projecte, la fusió és completa, l’estil de les il·lustracions, la tipografia, fins i tot el fons del paper, però malgrat tot, funciona de meravella i no es fa en absolut estrany, tot té un equilibri i res no grinyola, és senzillament fantàstic!\nM’encanta com a través dels dos estils, el lector observa la doble visió dels súper poders de Megapower des dels ulls d’en Max, dues lectures ben diferents d’una mateixa cosa, permeten jugar a trobar les coincidències d’una manera divertida i molt interessant, cosa que ofereix una nova lectura de la història.\nRocío Bonilla (Barcelona, 1970) és llicenciada Cara de pardal (Animallibres, 2014), demostrant que a més de ser una gran il·lustradora és capaç d’inventar històries que captivin als lectors, en aquest blog us hem parlat d’altres treballs seus com La muntanya de llibres més alta del món, De quin color és un petó i Els fantasmes no truquen a la porta.\nen Belles Arts. La seva trajectòria professional ha passejat per diverses disciplines com la pintura, el muralisme, la fotografia, la pedagogia i la publicitat. Després d'il·lustrar una quinzena de llibres infantils amb editorials diverses, va estrenar-se com a autora amb\nOriol Malet (Martorell, 1975) Passa per l’escola d’arts plàstiques Ca l’Oller de Martorell, l´Ea Serra i Abella de l’Hospitalet de Llobregat i la facultat de Belles Arts de Barcelona. L’any 2004, comença la carrera com a il·lustrador professional, dins de l’equip de Malet&Co ha treballat amb editorials com Teide, Barcanova, La Galera, Randomhouse, Cruïlla o Animallibres. En premsa ha col·laborat amb Jot Down, TimeOut i La Vanguardia. També ha fet treballs discogràfics amb artistes com Roger Mas, Llibert Fortuny (Triphasic), Final Step o Nu-b. Assegura que els referents que té no són gràfics, sinó literaris i musicals. Els dibuixos de l’Oriol beuen més de l’obra de Boris Vian o Charles Mingus que de cap artista plàstic. Fa cinc anys que estudia música amb el seu instrument de tota la vida. Ara, a més, centrat com està en el jazz, s’ha posat a tocar la trompeta.\nTítol: Gato Pato\nAutor: Cucho Cuño\nEdició: Lata de Sal, 2014\nTemàtica: animals, metamorfosi\n¿Qué pasaría si un día te levantaras y tu reflejo no fuera el tuyo? Pues eso mismo es lo que le ocurre al gato protagonista de esta historia.\nEl reflejo del agua de su cuenco le muestra que es un pato, ¡y no un gato! En el espejo del baño ocurre lo mismo. Ya no es gato, es pato.\n¡Imaginaos qué disgusto!\nNuestro gato pato se puso a llorar desconsoladamente, tanto que llenó el baño con sus lágrimas. Y a ritmo de buá buá, cuá cuá, se puso a nadar. ¡A nadar! Quizá ser pato no iba a ser tan malo...\nEsta metamorfosis felina es obra del escritor e ilustrador Cucho Cuño que se ha basado en su propio gato (que se cree perro y paloma) para crear este divertido y desconcertante librito sin palabras que nos muestra lo traumáticos que pueden ser (algunos) cambios, pero a la vez positivos.\nEtiquetes: 2016, 3de4, Iris González\nTítol: Train Kids\nTraducció: Montserrat Franquesa Gòdia\nEdició: Pagès, 2016\nDirk Reinhardt (Bergneustadt, Rin del Nord-Westfàlia, Alemanya, 1963) va passar mesos entrevistant a joves adolescents que decideixen creuar Mèxic per fugir de la pobresa dels seus països i arribar fins a Estats Units, buscant una vida millor.\nReinhardt volia donar a conèixer com és aquest viatge que segons Amnistia Internacional (llegeixo en el epíleg) és un dels més perillosos del món.\nL’autor es centra en cinc adolescents que, improvisadament i per necessitat, es fan amics durant un d’aquests viatges, que comença en una canoa i continua al llarg de dos mil quilòmetres enfilats a un munt de trens de mercaderies. Gràcies als bons consells d’un dels nois, en Fernando, el grup va avançant poc a poc per terres mexicanes.\nAl llarg del llibre veiem com aquests joves fugitius se les veuen amb lladres, amb els maras (bandes de joves organitzats que controlen els trens i cobren a canvi de protecció), amb els càrtels de la droga... així com amb polícies corruptes que poc fan, o poden fer, per controlar aquesta bogeria.\nLa realitat que se’ns dibuixa és extremadament horrorosa. I aquí rau la dificultat, suposo, d’escriure’n un llibre per a adolescents. Si l’autor no ho ameneix amb cert to d’aventura i tanca alguns dels episodis amb solucions poc realistes, no hi hauria força moral per acabar el llibre. La sensació és que, a la tercera pàgina, ja podrien estar tots morts. I que escenes com el segrest dels zetas, en aquell soterrani esgarrifós, no poden tenir de cap manera un final feliç.\nTrobar l’equilibri entre l’acció, certa intriga, però amb la justa sensibilitat que demana la realitat narrada i sent alhora convincent, no és fàcil.\nPer tant, tenint en compte això, crec que Reinhardt ha fet un bon treball trobant la manera d’explicar als joves una realitat colpidora, posant de manifest i denunciant la situació en que es troben mils d’immigrants il·legals.\nMentre llegia Train Kids, em venia tota l’estona el record, també colpidor, del llibre d’Anne-Laure Bondoux Temps de miracles (Baula, 2010) que explicava el terrible viatge a través d’Europa d’una noia i un nen que fugien de la guerra del Caucas.\nEtiquetes: 2016, 3de4, Glòria Gorchs\nLa historia extravagante de Hipo & Gavante\nTítol: La historia extravagante de Hipo & Gavante\nEdició: Canica Books\nEdat: de 4 a 7 anys\nTemàtica: amistat, abecesari, rimes\nUn simpàtic llibre que jugant amb l’abecedari i les rimes ens narra l’amistat entre l’Hipo i en Gavante.\nHipo és un hipopòtam que s’avorreix a la vora del riu i vol saber cóm és el mar, així que un bon dia fa la maleta i... cap a la costa, Hipo!. Un cop allà coneix a un llamàntol anomenat Gavante que és la mar de salat i que l’anima a viure mil aventures mentre descobreixen el fons marí. Però tot d’una sorgeix una diferència irresoluble entre ambdós ( ...un vol prendre cafè i l’altre no) i es separen d’allò més empipats. Hipo se’n va a nadar al mar -per mirar d’oblidar el disgust amb en Gavante- i en aquell precís moment arriba una tempesta ferotge que està a punt d’ofegar el nostre hipopòtam. En Gavante, en veure en perill a l’Hipo, actua amb determinació i amb una “super-mega-absorbent” tovallola de platja aconsegueix salvar-li la pell al paquiderm. Però no sols li salva la vida... amb la seva heroica actuació també salva l’amistat entre els dos animalons i arrel d’aquesta aventura aprenen la gran importància que té per conservar els amics el fet de respectar les diferències d’uns i altres (... tant si t’agrada el cafè com si no!).\nL’autor, en Nono Granero, ens explica tota aquesta aventura com un joc d’endevinalles, de manera que cada escena ve descrita amb un rodolí on sols falta la última paraula, que resulta molt fàcil d’endevinar ja que ens diu per quin lletra de l’abecedari comença i la sonoritat de la rima ens diu com hauria d’acabar...\nUn àlbum molt ben lligat on història, rodolins, joc i il·lustracions formen un bon pack.


Fes la migdiada a la cafeteria\nAquí no fa ulleres ni Benicio del Toro. Hi ha sis cubicles amb matalàs. Nappuccino és «el primer cafè migdiada del món», proclama la seva web\nDimecres, 6 de desembre del 2017 13:50\nAquí ni Benicio del Toro conserva la seva mirada ullerosa. És una cafeteria on pots fer la migdiada sense fer contorsionisme sobre el cafè. Hi ha sis cubicles -com un hotel càpsula japonès-, amb matalàs, dos coixins, cortineta per porta. «Racons de descans», els anomenen. Fins i tot li vindrien ganes de fer una becaina a Pocholo. Quan et fiques a dins, els propietaris pregunten als clients de les taules si poden abaixar la veu. «La gent ho entén -asseguren-. És com a la biblioteca».\nNappuccino (Muntaner, 22). És «el primer cafè migdiada del món», proclama la seva web. La gent es preocupa de l’esport, de la dieta, però no del descans, es justifiquen. Pagues per temps. 1 hora: 5 euros. El preu inclou «racó de descans» i el que et vingui de gust de la barra 'self-service': croissants, gofres, fruita, torrades, sucs, ossets de gominola. Pots demanar cafè i te fins que t’entrin impulsos de ballar la conga.\nEs venen xiclets del Papa\nHi entres i els amos et reben amb un somriure d’amfitrió. Celina és polonesa, 25 anys, n’aparenta 16. Sylvain, 31, és francès. Es van mudar a Barcelona fa un any i mig. Ella és programadora; ell, enginyer informàtic. Si se’t penja Windows, s’arreglaria per pura intimidació. Al costat de la caixa hi ha Mormeck. Es diu com un boxejador francès, encara que a simple vista no se li veu cap semblança raonable. Fins que li col·loques un mirall davant i es posa en posició d’atac. És un peix beta: el lluitador de Siam, l’anomenen. «Controla la caixa», diuen Celina i Sylvain rient. La idea inicial era que hi hagués un aquari a cada cubicle.\nHorari: de 9 a 20 h\nPreus: 1 hora: 5 €. 2 h: 10 €. 3 h: 14 €. 4 h: 18 €. Més de 4 h: 20 €\nHi venen pares fent ulleres, turistes amb maleta, estudiants que han anat a dormir tard, gent d’oficina a qui la feina no li fa perdre el son. «T’hi pots emportar el dinar i escalfar-te’l al microones», conviden. Cada cubicle té el seu llum led i el seu endoll. L’interior és més semblant a un 'chill out' que a una habitació. «No és un hotel», insisteix Celina. Encara que hi ha clients que fan migdiades de tres hores. Si tens tanta son acumulada com la Bella Dorment, hi ha 'packs' d’un dia: 20 euros. Admeten dues persones per cubicle. De moment no han sentit sorolls estranys. No hi ha mantes, així que no hi ha possibilitat de fer 'edredoning'.\nFESTES DE PIJAMES\nMolts clients ja els pregunten per abonaments, fins i tot si organitzen aniversaris per a nens. ¿Festes de pijames a la cafeteria? «Als nens els agrada molt», asseguren Celina i Sylvain.\n¿La feina no et fa perdre el son? Aquest és el teu paradís encoixinat. Et pots emportar el dinar i escalfar-te’l al 'micro'.\nQue se n’abstinguin els que tinguin son acumulada com la Bella Dorment. El cubicle és estil 'chill out'.\n¿Què saben dos guiris de migdiades? Doncs tenen tota una teoria química. Ells defensen el «cafè migdiada»: pren un cafè i ves-te’n a dormir. «Té lògica», assegura Celina. L’adenosina -explica a la manera Punset- és la molècula química que causa somnolència; disminueix quan fas una migdiada. I el cos triga 20, 30 minuts a absorbir la cafeïna. Conclusió: si et prens un cafè i una migdiada, en teoria et despertes com nou.\nEncara hi ha a qui li costa entendre el concepte. Els han arribat a demanar «un cafè migdiada per emportar-se». Sylvain li va donar el cafè. «La migdiada, no», es va excusar. O, com li hauria dit Matías Prats: «Ni somiar-ho».


Ryan Dolan guanya l’EuroSong 2013 a Irlanda |\nAhir a la nit va ser el torn de la final d’Irlanda. Cinc intèrprets competien per a representar l’illa verda al Festival d’Eurovisió i va ser el jove cantant Ryan Dolan qui es va endur la palma per a ser el successor dels Jedward.\nL’EuroSong 2013 es va celebrar a Dublin dins el programa The Late late show presentat per Ryan Tubridy, amb l’actuació estelar dels guanyadors del 2008, els finlandesos Lordi amb el seu Hard Rock Hallellujah.\nAquests eren els competidors per Irlanda:\nInchequin – Son Kez/The Last Time\nCrashing down de Aimée Fitzpatrick va aconseguir la màxima puntuació del jurat però Ryan Dolan amb Only Love survives tenia el favoritisme del televot i finalment va ser ell qui obtingué la victòria, amb 112 punts per sobre dels 104 de la Fitzpatrick.\nRyan Dolan és un jove cantant i compositor i de fet la cançó guanyadora és obra seva conjuntament amb Wez Devine. Only love survives és un tema amb rerefons dance, intepretat amb una veu potent, aguda i segura que podrem veure a la primera semifinal a Malmö.\nJutgeu per vosaltres mateixos les possibilitats que té Dolan d’arribar a la final en el vídeo de la seva actuació d’ahir a la RTE:


Laia Bonet es disculpa amb el conductor de bus acusat de retenir dues noies\nLa tinent d'alcaldia i presidenta de TMB, Laia Bonet | ACN\nLa presidenta de TMB reconeix que va ser "injustament acusat" després de molts dies de polèmica\nLa presidenta de TMB, Laia Bonet, ha reconegut que el conductor de bus de la línia H16 va ser “injustament acusat” de retenir dues noies que haurien sol·licitat parada i no haurien pogut baixar.\nEn una entrevista per fer un balanç dels 100 dies que porta al capdavant de TMB com a presidenta, Bonet ha reconegut que va ser “injustament acusat”. Explica que ja ha parlat amb ell personalment per disculpar-se i per “animar-lo a seguir amb la bona feina que ha fet ja que té que tingui una trajectòria impecable de més de 20 anys a Bus”. La presidenta de TMB assegura que el tuit que va publicar “no va ser encertat”. Aclareix, però, que la denúncia pública de la mare feia referència a una qüestió que per a ella és clau: “La necessitat de garantir que dones i nenes se senten segures i protegides al transport públic”.\nLa disculpa arriba després que els treballadors hagin decidit, tal i com ha avançat el TOT Barcelona, que convoquen una jornada de vaga el 17 de febrer per demanar la seva dimissió, després de la polèmica generada per una dona que a través de Twitter va denunciar que un conductor de bus suposadament s’havia negat a deixar baixar del vehicle a les seves dues filles. El cas es va tancar amb una investigació on l’empresa pública va exculpar el treballador, un cop es van comprovar els fets. Abans que conclogués la investigació, però, la màxima responsable de TMB, la també tinenta d’alcalde Laia Bonet, va donar per vàlides les queixes de la usuària de Twitter. Un fet que ha encès els ànims entre la plantilla, on a poc a poc s’ha imposat la tesi que exigeix que Bonet deixi el seu càrrec.\nDesprés d’investigar els fets, TMB va concloure que el conductor de l’H16 havia actuat segons el protocol. Els paràmetres tècnics analitzats van avalar la versió del conductor, que assegurava que ell les va deixar sortir a la primera parada després que les passatgeres ho sol·licitessin.\nPatrick Gener 11, 2022 | 11:19\nAquesta senyora és una altra víctima de Twitter. No ho entenc, sovint es tracten les anomenades "xarxes socials" com a xerrameca de taverna i en canvi massa sovint se li dona una "credibilitat" excessiva sense comprovar res prèviament i embolicant la troca amb missatges escampats de Twitter. El xofer de l'autobus de Barcelona es pot dir també que ha estat una víctima de les "xarxes socials". De la mateixa forma que no ens podem creure a ulls clucs qui crida més, tampoc ho podem fer a les "xarxes socials". Cal una nova forma de reaccionar, "protocols" i reaccions amb sentit comú abans d'acusar una persona o un col·lectiu al punt de mira d'algú mitjançant d'aquestes "xarxes". En aquest cas dues víctimes d'uns missatges, i les persones que van "promoure" i escriure els falsos missatges on son ?\nGuaita-que-fan-ara Gener 11, 2022 | 13:40\nA la panxa del bou, Patrick, a la panxa del bou que no hi neva ni plou. Demostres que fas les teves càbales, com qui més qui menys, però hi han uns nivells (diguem-ne polítics) que no fan ni cas de la gent corrent. Capit-ho?


Amb la finalitat d’acabar amb desalfabetització digital de sector de la ciutadania, la Xarxa de Sopor mutu del Poble Sec ha anunciat la creació del punt de suport informàtic al barri. Aquest servei es troba encarat per erradicar l’exclusió social que pateix el barri.\nEn aquest suport s’hi poden adreçar persones que necessitin realitzar tràmits administratius, demanar feina o afavorir la comunicació amb l’escola i les relacions socials de forma autònoma.\nLes biblioteques de Barcelona redueixen el suport informàtic\nAl gener el Consorci de Biblioteques de Barcelona va decidir limitar l’adjudicació del servei de suport informàtic de la que es beneficiaven 31 biblioteques de tota la ciutat i que durant aquest primer trimestre només s’ofereix a Sagrada Família i Can Fabra.\nBarcelona Activa engega un programa per cercar ocupació…


Mossos d’Esquadra detenen dos joves per intentar robar en una casa a Sant Cugat del Vallès | Diari Sant Quirze\nInici » a-ultimesnoticies » Mossos d’Esquadra detenen dos joves per intentar robar en una casa a Sant Cugat del Vallès\nMossos d’Esquadra detenen dos joves per intentar robar en una casa a Sant Cugat del Vallès\nUn dels joves feia tasques de vigilància mentre que l’altre saltava la tanca perimetral de la casa\nEl lladre va ser sorprès pel propietari dins de l’habitatge\nSOCIETAT. Agents de la Policia de la Generalitat-Mossos Esquadra de la comissaria de Sant Cugat del Vallès van detenir el dia 21 de desembre un jove de 20 anys i un menor d’edat, ambdós de nacionalitat marroquina i veïns de Terrassa, com a presumptes autors d’un robatori amb força amb grau de temptativa a la localitat de Sant Cugat del Vallès.\nEls fets van tenir lloc pels volts de les 11.20 h del matí, quan els agents van rebre l’avís que un home havia entrat en una casa situada al Passeig del Sol. El propietari, que es trobava dins del seu domicili en aquell moment amb la seva família, va sorprendre al lladre que, en ser descobert, va saltar la tanca perimetral per marxar del lloc. Un cop fora, el jove es va reunir amb un altre home que l’esperava a l’exterior fent tasques de vigilància i els dos van fugir en direcció a l’estació de Ferrocarrils Catalans de Valldoreix.\nEls agents, amb la descripció dels joves, van iniciar una recerca per la zona. Va ser prop de l’estació de ferrocarrils quan van veure dos homes que coincidien perfectament amb la descripció dels presumptes autors i que s’hi dirigien.\nEls dos joves, un d’ells menor d’edat, van ser detinguts com a presumptes autors d’un delicte robatori amb força en grau de temptativa.\nUn cop a dependències, el menor va ser posat a disposició de la Fiscalia de Menors de Barcelona i va quedar amb llibertat.\nL’altre jove va passar ahir a disposició judicial al Jutjat de guàrdia de Rubí qui va decretar llibertat.\nDiari Sant Quirze News SQ Policia de la Generalitat-Mossos d'Esquadra Sant Cugat del Vallès Sant Quirze del Vallès\t2020-12-23


També s'ha creat una comissió amb membres del SAAS, de l'Oficina Covid i del centre sociosanitari per analitzar la situació i coordinar mesures "més eficients"\nLa clínica residencial Sant Vicenç d'Enclar.\nAndorra la VellaAl llarg de les darreres hores, el ministeri de Salut ha detectat 103 nous positius, entre els quals s'inclouen els 40 casos (31 residents i 9 professionals) apareguts a la clínica residencial Sant Vicenç d'Enclar. De fet, el titular de Salut, Joan Martínez Benazet, ha afirmat aquest dijous que la majoria de persones afectades a la residència són asimptomàtiques, malgrat que hi ha 8 pacients amb afectacions més greus que s'han traslladat a la planta Covid del Cedre. La resta romanen aïllats a la mateixa clínica. Ha recordat que aquests casos s'han detectat gràcies als cribratges setmanals que es duen a terme en aquests centres.\nAixí, s'ha posat en marxa una inspecció per esbrinar l'origen del brot, i també s'estan fent intenses tasques epidemiològiques per evitar una possible cadena de contagis. Tanmateix, s'ha creat una comissió integrada per persones del SAAS, de l'Oficina Covid i del mateix centre sociosanitari que té com a objectiu fer una anàlisi de la situació, dels protocols que se segueixen i, sobretot, coordinar les mesures a prendre "de forma més eficient" per tal que el brot es vagi "apagant".\nD'aquesta manera, els positius durant la segona onada ja pugen fins als 7.594. Actualment hi ha 695 casos actius i no s'ha hagut de lamentar cap altra defunció (84). La pressió sobre el sistema sanitari s'està "incrementant progressivament", ja que actualment hi ha 21 pacients a planta i 6 a l'UCI, dels quals 3 estan ventilats mecànicament. D'aquestes tres persones, una ja fa setmanes que lluita contra la malaltia i les altres són dues dones de 39 i 61 anys. A la planta Covid del Cedre hi ha 19 pacients, 11 procedents de Salita –alguns d'ells tornaran a la residència durant els pròxims dies– i 8 de Sant Vicenç d'Enclar.\nCom cada roda de premsa posterior al consell de ministres, Martínez Benazet ha informat de la mitjana de casos durant els darrers tres dies, és de 53, mentre que si es tenen en compte els darrers cinc, és de 45,2. "Això indica un increment progressiu d'aquest brot pandèmic", ha dit, malgrat que des de l'executiu s'esperava "un repunt molt més dur" un cop passades les festes de Nadal. Actualment, la taxa de reproducció se situa en 1,18, mentre que dilluns era d'1,28.\nSeguiment de l'evolució de la Covid-19\nCovid-19 coronavirus residència